Hvis man slår op i håndboldens historiebøger og kigger på opgørene mellem Aalborg Håndbold og Skjern, vil man opdage at resultaterne af disse kampe bølger frem og tilbage. 14 gange er de to hold mødtes i løbet af de sidste tre år og her er det blevet til syv Skjern-sejre, fem Aalborg-sejre og så et par uafgjorte kampe. Hvordan aftenens kamp, der skulle udspilles i Gigantium i Aalborg, ville udvikle sig, var derfor svært at forudsige. Med mindre man tog Aalborg Håndbolds præstationer i grundspillet med i regnestykket. De suveræne grundspilsvindere fortsatte nemlig de flotte takter og dominerede Skjern på hjemmebanen i Aalborg hvor cirka 3000 publikummer bakkede op. 34-28 endte kampen og Aalborg Håndbold har dermed fpet maksimalt udbytte af deres indtil videre to slutspilskampe. Dertil kommer at holder, fordi de vandt grundspillet, har to point med sig i deres gruppe. Værd at bemærke i den sammenhæng er også at TTH, der var det andet hold til at få point med fra grundspillet, har sat fire point til i deres første slutspilskampe. Se interview med Aalborg-træner Stefan Madsen: Ekspert sender Aalborg i semifinalen TV 2's håndboldekspert Bent Nyegaard, der var med under kampen i Aalborg er da heller ikke i tvivl om, at Aalborg Håndbold nok skal komme i semifinalen. Den garvede ekspert roser efter kampen offensiven hos Aalborg, men specielt defensiven får flotte ord med på vejen. - Der var god dybde - man mødte Skjern-spillerne på de rigtige tidspunkter, siger Nyegaard, der også roser kontrafasen og Aalborgs målmandsspil. Roserne er faktisk så mange at Nyegaard ud fra hvad vi har set fra Aalborg i denne sæson, er sikker på at semifinalen er en realitet: - Det ser rigtig godt ud for Aalborg Håndbold. De har vundet ude og hjemme og så har TTH smidt fire point i to kampe. De er i semifinalen, erklærer Bent Nyegaard. Adspurgt om der ligefrem lugter af guld i Gigantium, er svaret mere vævende. - Det er jo tidligt. Vi er lige startet ud, men det dufter af en finaleplads. Se interview med TV 2's håndboldekspert Bent Nyegaard:

Opsummering:
Aalborg Håndbold topper suverænt slutspillets gruppe 1 efter sejr over Skjern